KJL วิ่ง 4% วางงบ 500 ลบ. ดันกำลังผลิตปี 68 แตะ 40 ล้านชิ้น
KJL บวก 4% ซีอีโอย้ำปีนี้โตต่อเนื่อง วางงบลงทุน 500 ล้านบาท เพิ่มกำลังการผลิตสู่ระดับ 40 ล้านชิ้นภายในปี 68 จากปัจจุบัน 20 ล้านชิ้น หวังดันรายได้และกำไรเติบโต 2 เท่าตัวภายในปี 67
KJL บวก 4% ซีอีโอย้ำปีนี้โตต่อเนื่อง วางงบลงทุน 500 ล้านบาท เพิ่มกำลังการผลิตสู่ระดับ 40 ล้านชิ้นภายในปี 68 จากปัจจุบัน 20 ล้านชิ้น หวังดันรายได้และกำไรเติบโต 2 เท่าตัวภายในปี 67
9 มี.ค. 2566

ผู้สื่อข่าวรายงานว่า วันนี้ (9 มี.ค.66) ราคาหุ้น บริษัท กิจเจริญ เอ็นจิเนียริ่ง อีเลคทริค จำกัด (มหาชน) หรือ KJL ณ เวลา 10:25 น. อยู่ที่ระดับ 26 บาท บวก 1 บาท หรือ 4% สูงสุดที่ระดับ 26.25 บาท ต่ำสุดที่ระดับ 25.25 บาท ด้วยมูลค่าการซื้อขาย 48.83 ล้านบาท

โดยก่อนหน้านี้ นายเกษมสันต์ สุจิวโรดม ประธานเจ้าหน้าที่บริหาร KJL เปิดเผยว่า บริษัทปรับกลยุทธ์ทางธุรกิจด้วยการเร่งขยายกำลังการผลิตเร็วขึ้นกว่าแผนเดิมหลังจากเห็นสัญญาณความต้องการสินค้าเพิ่มขึ้นในหลายอุตสาหกรรม โดยวางงบลงทุนต่อเนื่องในช่วง 3 ปีนี้ราว 500 ล้านบาท เพื่อเพิ่มกำลังผลิตเท่าตัวสู่ระดับ 40 ล้านชิ้นภายในปี 68 จากปัจจุบัน 20 ล้านชิ้น โดยมีเป้าหมายใหญ่ที่จะผลักดันรายได้และกำไรเติบโตขึ้น 2 เท่าตัวภายในปี 67
แผนรองรับการเติบโตนั้น นอกเหนือจากการขยายกำลังการผลิต คือการขยายตัวแทนจำหน่ายทั่วประเทศ รวมถึงการสร้างเครือข่ายสมาชิกในกลุ่มกลุ่มผู้รับเหมาและข่างไฟฟ้า คือ “รวมพลคนไฟฟ้า” เพื่อช่วยสร้างการรับรู้แบรนด์ KJL และช่วยผลักดันยอดขายผ่านคำแนะนำของเครือข่ายสมาชิก โดยมีเป้าหมายยอดสมาชิก 5,000 รายในปีแรก และจะขยายเพิ่มเป็น 3 เท่าตัวคือ 15,000 รายภายในปี 68
พร้อมกันนั้น บริษัทจะเดินหน้าแผนงานลดต้นทุนลงโดยจะติดตั้งโซลาร์รูฟบนหลังคาดโรงงานภายในช่วงครึ่งแรกของปีนี้ด้วยงบลงทุนราว 25 ล้านบาท เพื่อลดต้นทุนค่าไฟฟ้าที่เพิ่มสูงขึ้นจากการปรับขึ้นค่าไฟฟ้า โดยคาดว่าจะมีระยะคืนทุนราว 3.5-4 ปี ภายใต้ IRR ในระดับ  21.6-27.1% พร้อมทั้งเพิ่มเครื่องจักรประสิทธิภาพสูงเพื่อลดการพึ่งพิงแรงงานคน